ניידיץ' — מלך ירושלים - שחמט - הארץ
ניידיץ' — מלך ירושלים
התחרות הראשית של הפסטיבל השלישי בירושלים לזכרו של גדעון יפת (50 מתחרים), עמדה בסימן עליונותו המוחלטת של המדורג הראשון — ארקדי ניידיץ'. הוא צבר 6.5 מ–7, נקודה וחצי(!) לפני דניל יופה (רוסיה), תמיר נבאתי, טל בראון, אלכס חוזמן, אולכסנדר בורטניק (אוקראינה), אביטל בורוחובסקי ונמרוד ויינברג, 5 כל אחד.
ניידיץ', בן 30, יהודי ממוצא רוסי, ייצג עד לא מכבר את גרמניה, ועבר לאחרונה לשחק בשם אזרבייג'ן. רעייתו היא האמנית הבינלאומית הישראלית יוליה שוויגר, שהתחרתה אף היא בירושלים וצברה 3.5 נקודות. תוצאה דומה השיגה אלופת העולם לשעבר, האוקראינית אנה אושנינה.
התחרות היתה החזקה ביותר בישראל בשנים האחרונות, ומסמנת עוד תחנה בפריחה הרבה של חיי השחמט בבירה, לה תורם בעיקר הצוות המסור של מועדון ירושחמט בהנהלת אלון כהן־רביבו. יוחנן אפק עמל על דיווח יומי מושקע בעברית ובאנגלית. יו"ר הכנסת, יולי אדלשטיין, והשר לענייני ירושלים, זאב אלקין, אירחו בכנסת כמה מהמשתתפים הבולטים בתחרות.
בתחרות המשנית א' ניצחו איגור ברנבוים ומרק גלייזר (6 מ–7), במשנית ב' שאולי בלייך (5 מ–5) ויותם מגד בתחרות החובבים. רב האמן חוזמן ערך משחק סימולטני נגד 30 מתחרים, ושלושה הצליחו לסיים בתיקו. לפנינו כמה קרבות איכותיים מהתחרות הראשית וגם החידה לקוחה ממנה.
לבן: נמרוד ויינברג
1. ד4, ד5; 2. ג4, ה6; 3. פ-ו3, פ-ו6; 4. ז3, ד:ג4; 5. ר-ז2, ר-ד7; 6. פ-ה5, ר-ג6; 7. פ:ג6, פ:ג6; 8. 0-0, מה-ד7; 9. ה3, 0-0-0; 10. מה-א4, פ-ד5; 11. מה:ג4, ח5; 12. ר-ד2, ח4; 13. צ-ג1, ו5; 14. ב4, ח:ז3; 15. ח:ז3, ז5 (למרות הוויתור על זוג רצים, השחור מקדים במירוץ ההתקפות); 16. ב5, פג-ה7; 17. א4, ו4; 18. א5, ו:ז3; 19. ו:ז3, פ-ו5; 20. ה4, פד-ה3; 21. מה-ג3, מה-ח7 (הקרבת כלי מחושבת היטב) 22. ה:ו5, מה-ח2 + 23. מ-ו2, מה:ז2 + 24. מ:ה3, מה:ז3 + 25. מ-ה2, מה-ז4 + 26. מ-ד3, מה:ו5 + 27. מ-ג4, צ-ח3; 28. ר-ה3, מה-ה4; 29. צ-ה1, מה-ד5 + 30. מ-ד3, מה:ב5 + 31. מ-ג2 (מה-ג4, צ:ד4 +! 32. מ:ד4, צ-ח4 +) מ-ג2, ר-ב4! 32. פ-א3, מה-ו5 + הלבן נכנע.
בראון בן ה–24 ישחק, כפי שדיווחנו, בלוח החמישי של נבחרת ישראל לאולימפיאדה. המפסיד בקרב זה, שחקן נוער מוכשר מרחובות, סיים בתנופה את הקרב הבא.
שחור: דן פולג
64. ד5! ג:ד5; 65. ה:ד5, ה5; 66. ר-ג5 + מ-ה8; 67. צ:ה5 +! ו:ה5; 68. צ:ה5 + פ-ה6; 69. צ:ה6 + מ-ו7; 70. ר:א7, פ-ז8; 71. ד6, מ-ו8; 72. ז5, צ-ה8; 73. ר-ג5, צ:ה6; 74. ר:ה6, צ-ד8; 75. א5, מ-ה8 (צ-ב8; 76. ר-ג8!) 76. ר:ז8, מ-ד7; 77. ר-ד5, השחור נכנע.
וניצחון מרשים נוסף של עוד אחד מנציגינו הצעירים לאולימפיאדה. יריבו הוא אחד השחמטאים הוותיקים הטובים בתבל, לשעבר אלוף צרפת ואלוף העולם ל"סניורים".
לבן: תמיר נבאתי
שחור: אנטולי וייסר
1. ד4, פ-ו6; 2. ר-ו4, ד5; 3. ה3, ג5; 4. פ-ג3, א6; 5. ד:ג5 פ-ג6; 6. א3, ה5; 7. ר-ז5, ר-ה6; 8. ר:ו6, ז:ו6; 9. ב4, ר-ז7 (הרגלי לא יוחזר ויוזמת השחור תמורתו תנוטרל היטב) 10. ה4, ד4; 11. פג-ה2, ו5; 12. ה:ו5, ר:ו5; 13. פ-ז3, ר-ז6; 14. ר-ד3, 0-0; 15. ח4! ה4; 16. ח5, ה:ד3; 17. ג:ד3, צ-ה8 + 18. מ-ו1, ר:ד3 + 19. מה:ד3, פ-ה5; 20. מה-ו5, ד3; 21. ח6, פ-ג4 (מוטב פ-ו3) 22. צ-ד1, מה-ה7 (מאיים מה-ה1 +! ומט)
23. פ-ו3! (הלבן חישב כמובן את מסעו הבא של השחור) מה-ה2 + 24. מ-ז1!! (טוב משמעותית מאשר פ:ה2 + ד:ה2; 25. מ-ה1, ר-ג3 +) מה:ד1 + 25. מ-ח2, מה:ח1 + (מה-ג2; 26. פ-ז5!) 26. מ:ח1, ר:ח6; 27. מה-ז4 + מ-ו8; 28. מה:ג4, ד2; 29. פ:ד2, ר:ד2; 30. פ-ו5 (השילוב היעיל בין הפרש והמלכה מכריע מהר) צא-ד8; 31. פ-ד6, צ-ה6; 32. פ:ב7, צד-ה8; 33. ז3, צ-ה2; 34. פ-ד6, צ8-ה6; 35. מה-ד4, ר-ה1; 36. פ-ו5, ו6; 37. מה-ד8 + מ-ו7; 38. מה-ד7 + מ-ז6; 39. פ-ד4, השחור נכנע.
נבאתי היה היחיד שחילץ חצי נקודה מניידיץ'.
פרידה מצבי בר־שירה
צבי בר־שירה, אחת הדמויות הססגוניות בשחמט הישראלי לאורך עשרות שנים, הלך לעולמו בגיל 83. לצד עבודתו "הרגילה" כעיתונאי ספורט (ב"חדשות הספורט" ולאחר מכן ב"מעריב") התמסר לאהבתו הגדולה — השחמט. הוא הגיע רק לדרגת מועמד לאמן במשחק הפעיל, והתמקד בעיקר בניהול וארגון. ניהל מאות אירועים ברמות שונות, והיה אחד הישראלים הראשונים שזכו לתואר שופט בינלאומי. היה חבר הנהלת האיגוד בכמה קדנציות וכתב בביטאון "שחמט". כמו בתחומי ספורט רבים אחרים, שליטתו בסטטיסטיקה השחמטית היתה פנומנלית. היה איש חם, משכיל ואהוב, שהרבה לשעשע את בני שיחו בחידות ובחרוזים. יהי זכרו ברוך.
זהב לצעירינו
אליפות אירופה לנבחרות נוער עד גיל 18 התקיימה בסלובניה במתכונת מצומצמת (12 נבחרות, נעדרו כמה מן הבולטות) אך מדליית הזהב שהשיגה נבחרתנו היא תמיד מקור לגאווה. ההרכב ומספר הנקודות: יבגני זנאן 3.5 מ-7, ניצן שטיינברג 6, איל גרינברג 6, אריאל ארנברג 4. הונגריה וצ'כיה סיימו במקומות השני והשלישי. בין הבנות (14 קבוצות) אכזבו נערות ישראל וחלקו מקום 8-10. מיכל להב צברה 3.5 מ-7 ולימור אלטשול 2.5. בנות אוקראינה זכו בבכורה.
בתחרות הראשית של פסטיבל הקיץ בקרית אונו (37 מתחרים) ניצח רב האמן רם סופר, עם 4.5 נקודות מ–5. אחריו אהרון אופיר, אלון מינדלין ודוד קודישביץ', 4 כל אחד. בתחרות המהירה (63 משתתפים) ניצחו הגיבור המקומי עומר רשף והנער דוד גורודצקי עם 5.5 מ–6 כל אחד. אורי קובו שלישי עם 5. שני רבי־האמנים היחידים באירוע, סמיון דבוריס ואביגדור ביחובסקי, צברו רק 4 נקודות. רשף ניצח גם במרתון בזק שארך עשר וחצי שעות, בצוברו 37.5 נקודות ב–39 קרבות.